कक्राझार , 28 डिसेम्बर : कक्राझार जिल्लानि सिङाव थानाय माख्रिझाराजों नांजाबनाय 17 नं माहारियारि राजा लामायाव मैया एबा 27 डिसेम्बरखालि गारिनि जाब्रथायाव खमैबो सा 7 सुबुं थैदों आरो सा 20 सुबुंआ जखम जादों । जाथायनि बागै मिथिनाय बायदिब्ला जिल्लानि सिङाव थानाय बग्रिबारि पुलिस थानानि साखाथि माख्रिझराआव गंसे दावबायारि बास आरो गंसे ट्राकनि गेजेराव सौग्रावलायो । फुंनि 10.30 रिंगायाव सातागुरिनि माहारियारि राजा लामायाव ए एस - 16 चि - 2875 नम्बरनि गंसे बास आरो ए एस - 17 चि - 3073 नम्बरनि गंसे ट्राकजों गिथावनायै सौग्रावलायनाय जाथाया नुजाथियो आरो बे जाथायनि बागै खाथि नोजोरावनो नुनाय गामियारि सुबुङा फोरमायनाय बायदिब्ला फुंनि समाव गोबारै फैबाय थानाय दावबायारि बासखौ गुबुन फार्सेनिफ्राय फैनाय ट्राकआ गोख्रोङै सौख्राङो । जाहोनाव दावबायारि बासनि सा 7 सुबुंफोरा जिउ गोमायो आरो गुबुन सा 20 सुबुंफोरा जखम जायो आरो जाथायाव जखम मोन्नाय सुबुंफोरखौ धुबुरी सरकारि सिभिल देहा फाहामसालि आरो माखासेखौ कक्राझार आर एन बि सिभिल देहा फाहामसालियाव थिसन्नाय जायो । गुबुन फार्सेथिं जाथायाव गोब्राबै जखम मोन्नाय साथाम सुबुंफोरखौ गुवाहाटी मेडिकल कलेज देहा फाहामसालियाव लांनाय जादों होन्नानै जायगानि पुलिसआ सुलुङाव मिथिहोदों । पुलिसनि बायदिब्ला दावबायारि बासआ सुबुंफोरखौ लानानै सापतग्रामनिफ्राय थांबाय थादोंमोन आरो गुबुन फार्सेथिं गंसे ट्राकआ गुवाहाटी फार्से थांबाय थानाय समावनो हरखाब मोगा - मोगि सौग्रावनाय जाथायआ नुजाथिदों होन्नानै बुङो । कक्राझार जिल्लानि बग्रिबारि पुलिस थानानि सिङाव थानाय माक्रिझरानि माहारियारि राजा लामायाव जालांनाय बास आरो ट्राकनि गेजेराव मोगा - मोगि सौग्रावलायनाय जाथायाव जिउ खहा जानाय सुबुंफोरनि नख'फोरनिसिम दुखु मोन्नाय फोरमायदों गिबि मन्थ्रि सर्बानन्द सनवालआ । मोनसे दुखु रादाबनि गेजेरजों गिबि मन्थ्रि सर्बानन्द सनवालआ बुङोदि , जाथायाव अबथिरायै जिउ खहा जानाया जोबोद दुखुनांथाव । गिबि मन्थ्रिआ बे जाथायाव जिउ खहा जानाय सुबुंफोरनि गोजोन जिउमानि थाखाय इसोरनि खाथियाव आर'ज गाबनायनि अनगायैबो दुखुथिया नख'रनिसिम गावनि दुखु मोन्नायखौ फोरमायहरो । गिबि मन्थ्रिया बे सौग्रावनाय जाथायाव जखम जानानै फाहामथाय लाबाय थानाय सुबुंफोरनि देहा हालोदखौ थाबैनो मोजाङाव फैफिनगोननि आर'ज खालामनायजों लोगोसे सुबुंफोरखौ मोजां फाहामथाय होनायनि फारसे बिबान लानो जिल्ला खुंथायखौ बिथोन होदों । 
कक्राझार जिल्लानि माख्रिझराआव बास - ट्राक सौग्रावलायनानै सा 7 सुबुंफोर थैदों , सा 20 जोखोम , माक्रिझरानि जिउ गोमानाय जाथायखौ गिबि मन्थिआ दुखु फोरमायदों